กสิกรไทยรัดเข็มขัด สู้ภาวะเศรษฐกิจ
โดย...ชลลดา อิงศรีสว่าง
20 พ.ค. 2559

โดย...ชลลดา อิงศรีสว่าง
เกือบครึ่งปีในตำแหน่งกรรมการผู้จัดการคนที่ 3 ของธนาคารกสิกรไทย ขัตติยา อินทรวิชัย ยังไม่ค่อยเปิดตัวในตำแหน่งใหม่มากนัก
ขัตติยา เปิดเผยว่า ภารกิจสำคัญในปีนี้คือ การควบคุมค่าใช้จ่ายของธนาคาร เพราะว่ารายได้ไม่สูงเหมือนเดิม ภาวะเศรษฐกิจยังไม่ฟื้นตัวดี สินทรัพย์ก็จะด้อยคุณภาพลง จะต้องดูแลคุณภาพสินทรัพย์ให้ดี
นอกจากนี้ ส่วนต่างรายรับอัตราดอกเบี้ยแคบลง นอกจากหารายได้จากค่าธรรมเนียมให้มากขึ้นแล้ว ธนาคารก็ปรับระบบด้านไอทีและประหยัดค่าใช้จ่ายลงได้เยอะ หลังจากที่ธนาคารตั้ง บริษัท กสิกร บิซิเนส-เทคโนโลยี กรุ๊ป (KBTG) เพราะเดิมธนาคารเอาต์ซอร์สงานไอทีออกไปจ้างบริษัท ไอบีเอ็ม ทำทั้งหมด แต่ปัจจุบันธนาคารดึงมาทำเองหมด โดยที่รับพนักงานของไอบีเอ็มมาเป็นพนักงานแบงก์ ซึ่งก็ประหยัดสัญญาจ้างไอบีเอ็มไป เพราะไอทีมีความสำคัญกับแบงก์มากขึ้นเรื่อยๆ จึงต้องดึงงานนี้กลับมาทำเอง
ขัตติยา กล่าวว่า หัวใจของการคุมค่าใช้จ่ายอีกด้าน คือ คุมการใช้งบประมาณด้านการตลาดไม่ให้เพิ่ม เพราะจากเศรษฐกิจที่ไม่เติบโต การอัดเงินเข้าไปก็ไม่มีประโยชน์ รวมทั้งการบริหารจัดการบุคลากรให้มีประสิทธิภาพมากขึ้น เพราะในฝั่งของรายได้ปีนี้ก็โตน้อยลง เช่น รายได้ค่าธรรมเนียม (ค่าฟี) เดิมเติบโต 15-16% ปีนี้ก็คาดว่าเติบโตราว 12-13% ก็เก่งแล้ว หากคุมค่าใช้จ่ายได้ดี ผลประกอบการโดยรวมก็ยังเติบโตได้ ส่วนฝั่งรายได้ดอกเบี้ยปีนี้ก็คงเติบโตยาก น่าจะใกล้เคียงกับปีที่ผ่านมา สถานการณ์ปีนี้ก็น่าจะทรงตัว และไม่น่าจะต่ำไปกว่านี้แล้ว
นอกเหนือจากการควบคุมค่าใช้จ่ายทางด้านการปฏิบัติงานแล้ว สิ่งที่จะต้องเข้าไปดูแลอย่างใกล้ชิดคือการบริหารความเสี่ยง ขัตติยา ระบุว่า ธนาคารเน้นกระจายความเสี่ยงค่อนข้างมาก จากช่วงที่ผ่านมาธนาคารมีส่วนแบ่งการตลาดสินเชื่อกลุ่มเอสเอ็มอีเยอะ เน้นลูกค้าเอสเอ็มอี แต่ตอนนี้ต้องปรับขยายกลุ่มลูกค้ารายย่อยและลูกค้าคอร์ปอเรตขนาดใหญ่มากขึ้น โดยในกลุ่มเอสเอ็มอี ธนาคารไม่ได้มีการขยายฐานลูกค้าใหม่ ส่วนใหญ่ก็เป็นการดูแลลูกค้าเดิม สินเชื่อยังขยายแต่ไม่ได้บุกหนักเหมือนในช่วงก่อนหน้านี้
สำหรับการดูแลที่ไม่ก่อให้เกิดรายได้ (เอ็นพีแอล) นั้น ก็ได้มีการดำเนินการ อย่างแรกคือ การปรับเครดิตสกอริ่งที่ใช้ในการอนุมัติให้เข้มงวดมากขึ้น โดยเฉพาะในกลุ่มเอสเอ็มอีที่เป็นเจ้าของและเป็นบุคคล ซึ่งกลุ่มนี้อาจต้องติดตามอย่างใกล้ชิด ส่วนการตั้งสำรองของแบงก์ปัจจุบันความเพียงพอของเงินกองทุนก็ยังมีอยู่ค่อนข้างมาก แต่ก็ต้องตั้งสำรองให้เหมาะสมกับคุณภาพหนี้ของธนาคาร
ดังนั้น ทำอย่างไรจะเข้าใจลูกค้าได้เร็วที่สุด พัฒนาบริการหรือผลิตภัณฑ์ที่ตอบโจทย์ และสื่อความให้กับลูกค้ารับรู้ว่าเรามีบริการที่ตอบโจทย์ความต้องการของลูกค้า เพื่อให้ลูกค้าหันมาใช้บริการของเรา
สำหรับตัวเลขเอ็นพีแอลที่ยังไม่ลดลงนั้น ขัตติยา มองว่า เป็นเรื่องปกติเมื่อเศรษฐกิจยังชะลอตัว แม้ว่าปีนี้เศรษฐกิจนิ่งๆ ไม่ได้แย่ลง แต่เอ็นพีแอลก็อาจยังไหลเพิ่มขึ้น ซึ่งเป็นผลกระทบต่อเนื่องจากปลายปีที่เศรษฐกิจไม่เติบโต สำหรับธนาคารคาดว่าเอ็นพีแอลจะทรงตัวในปลายปีนี้
สำหรับการก้าวสู่ดิจิทัลแบงก์ของธนาคารกสิกรไทย ขัตติยา ระบุว่า ไม่ได้หมายถึงว่าจะออกผลิตภัณฑ์เป็นดิจิทัลตอบโจทย์ตลาดเพียงอย่างเดียว แต่พนักงานทั้งองค์กรต้องทำงานแบบดิจิทัล ไม่ใช่ทำให้เร็วขึ้น หรือทำให้ต้นทุนถูกเพียงอย่างเดียว แต่ต้องคิดใหม่ทำใหม่